Ballgutt skal ha blitt rasisme-hetset av supportere
Det var i kampen mellom GIF Sundsvall og Hammarby i svensk 1. divisjon søndag at episoden skjedde. Ballgutten skal ha stått like foran Hammarby-supporterne da han ble møtt med rop fra en eller flere på tribunen. - Han var redd da han sto der. Det var ingen kjekk fotballopplevelse for ham, selv om GIF vant, sier Tomas Jonsson, leder for 99-laget til Expressen. Det er uvisst hva supporterne skal ha skreket til gutten, men Jonsson sier at det dreier seg om rasistiske tilrop. - Kan vi akseptere at et ungt menneske skal bli utsatt for noe slikt? spør Jonsson retorisk.Sundsvall-ledelsen bekrefter at de er i dialog med Hammarby etter det som skjedde i kampen - og at de vurderer om de skal anmelde hetsen. Supportergruppen Bajen Fans Sundsvall (Bajen er kallenavn på Hammarby, journ.anm) beklager hendelsen på sin Facebook-side. - Vi har fått vite at en av ballguttene under gårsdagens kamp mellom GIF og Bajen ble utsatt for rasistiske tilrop fra en eller et fåtalls individer av Bajen-tilhengerne. Det er noe vi i Bajen Fans Sundsvall tar kraftig avstand fra og vi synes det er forkastelig at det kan skje på en av våre tribuner i 2013, skriver de. - Vi vil derfor be denne ballgutten om unnskyldning, står det videre. Supporterne sier de vil ta kontakt med GIF Sundsvall for å komme i kontakt med gutten. GIF Sundsvall vant kampen 1-0.Men det er langt fra første gang svenske fans går over streken. Det er bare en drøy uke siden cupfinalen ble sterkt preget av bråk på tribunene. Finalen måtte avbrytes for at røyken fra bengalske lys skulle få lagt seg. I høst skapte den svenske kommentatorlegenden Bo Hansson (78) rasismestorm da han kalte en mørkhudet fotballspiller for «svarting».
Hammarby-fansen beklager etter at de skal ha kommet med rasistiske tilrop til en ballgutt fra GIF Sundsvalls G99-lag.